**În palmă strângem universul**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Noi înflorim în vers cuvinte

Ori le pictăm pe cerul dezvelit,

Când lacrima iubirii simte

Că soarele bătrân s-a ofilit.

În palmă strângem universul

Și marea, care cântă, tristă,

Vrem să-i pătrundem înţelesul,

Când alții spun că-i egoistă.

Iar dacă umbra ne-mpresoară

Și liniştea coboară peste noi,

Flămânzi, la fel, ca-n prima seară,

Prin fantezii ne-ascundem amândoi.

- Mă-ntrec adeseori cu gândul

Şi depăşesc hotarele lumeşti,

Dresez minutul, închizându-l

Sub sânul stâng, acolo locuieşti.

În inimă purtăm vulcanii

Unei planete stranii, şi prin noi,

Îşi scutură miraţi castanii

Candoarea florii albe. Un convoi

De păsări mari, necunoscute,

Se-ntorc din depărtări pe contrasens

Sub tâmple calde, aşternute

De liniştea acestui dor imens

Ioan Grigoraș Liliana Trif